ג'אד אפאטו

ביוגרפיה

אפאטו נולד בניו יורק למשפחה יהודית. יש לו אח גדול בשם רוברט ואחות צעירה בשם מיה. הוריו התגרשו כשהיה בן 12 והוא עבר לגור עם סביו וסבתו. לאחר מכן עבר להתגורר עם אביו וביקר את אימו רק בסופי שבוע. כנער, היה אפאטו אובססיבי לתחום הקומדיה וגיבור ילדותו היה סטיב מרטין. בתיכון, הנחה אפאטו תוכנית רדיו הומוריסטית אשר נקראה "קלאב קומדי". אימו עבדה במועדון סטנד-אפ, ובזכותה אפאטו פגש וראיין ידוענים כמו: סטיב אלן והווארד סטרן. 
אפאטו החל להופיע כסטנדאפיסט בגיל 17. בנוסף הוא שימש כעורך משני במגזין "Laugh Factory" במהדורת ספטמבר 1985. לאחר שסיים את לימודיו בתיכון הוא עבר ללוס אנג'לס ונרשם לתסריטאות באוניברסיטת דרום קליפורניה. במהלך לימודיו אירגן אפאטו ערבי סטנד-אפ. לאחר שנתיים הוא עזב את הלימודים ועבר להתגורר עם אדם סנדלר. הוא המשיך להופיע כסטנדאפיסט והחל לכתוב בדיחות לבדרנים אחרים כגון רוזאן בר. ב-1992, הוא הפיק את התוכנית "המופע של בן סטילר". אפאטו פגש את בן סטילר בהופעה של אלביס קוסטלו ב-1990 ומאז הם נשארו חברים. למרות שהתוכנית זכתה להצלחה וכתיבתו זיכתה אותו בפרס אמי רשת פוקס ביטלה את התוכנית ב-1993. ב-1994, שימש אפאטו כעוזר מפיק בסדרת הקומדיה "The Critic". מנהלו של אפאטו, ג'ימי מילר, הכיר לו את הקומיקאי גארי שנדלינג אשר שכר את אפאטו ככותב ומפיק בתוכנית "המופע של לארי סנדרס". אפאטו עבד בתוכנית במשך 5 שנים עד שהיא ירדה מהמסך ב-1998. הוא זכה ל-6 מועמדויות לפרס אמי על עבודתו בתוכנית.
ב-1996, שימש כתסריטאי ללא קרדיט בסרט "איש הכבלים". הוא ציפה להצלחה רבה של הסרט, אך הסרט זכה להצלחה בינונית ולביקורות שליליות. ב-1997, הוא שימש כתסריטאי ללא קרדיט בסרט "שקרן שקרן" בכיכובו של ג'ים קארי ושנה מאוחר יותר כתב ללא קרדיט לסרט "זמר החתונות" בכיכובו של אדם סנדלר. בין השנים 1999 – 2000 הוא עבד כמפיק בסדרות "פריקים וגיקים" ו"Underclared". שתי הסדרות זכו לביקורות חיוביות אך ירדו מהמסך לאחר עונה אחת עקב רייטינג נמוך.
ב-2003 כתב ללא קרדיט לסרט ברוס הגדול מכולם, וב-2004 הפיק אפאטו את הסרט "והרי החדשות". ב-2005, הוא ביים את הסרט "בתול בן 40". הסרט זכה להצלחה גדולה מהצפוי. ב-2007, הוא הפיק וביים את הסרט "הדייט שתקע אותי". באותה שנה לקח חלק בהפקת הסרט "הולך חזק: סיפורו של דיואי קוקס" בכיכובו של ג'ון סי. ריילי. בשנת 2009 יצא הסרט "אנשים מצחיקים", אותו כתב, הפיק וביים. בשנת 2012 יצא הסרט בבימויו "הכל יחסים", בכיכובה של אשתו לזלי מאן. בשנת 2015 יצא הסרט "אסון מהלך", בכיכובה של איימי שומר ועל פי תסריט שכתבה, אשר הפך לסרט הראשון שאפאטו ביים אך לא כתב.
בשנת 2016 עלתה באתר נטפליקס הסדרה הקומית "Love" ("אהבה"), אותה אפאטו יצר והפיק.
אפאטו גם הפיק את סדרת הטלוויזיה המוערכת "בנות", אשר יצרה לינה דנהאם ושודרה ברשת הכבלים HBO.
בשנת 2017 עלה לאקרנים הסרט "חולי אהבה" ("The Big Sick"), אותו הפיק ואשר זכה להצלחה קופתית וביקורתית. באותה שנה עלתה ברשת HBO הסדרה "קראשינג" (או "נופל וקם"), בכיכובו של הקומיקאי פיט הולמס ואשר מבוססת בחופשיות על חייו. אפאטו נמנה עם מפיקי הסדרה. עוד באותה שנה, אפאטו כיכב בספיישל הסטנדאפ הראשון שלו, "ג'אד אפאטו: השיבה", אשר עלה לשירות נטפליקס.
בשנת 2018 שודר ברשת HBO הסרט התיעודי בבימויו, "יומני הזן של גארי שנדלינג", אודות חייו ועבודתו של חברו הקרוב ושותפו, הקומיקאי גארי שנדלינג. הסרט בן שני החלקים שודר במלאת שנתיים למותו של שנדלינג.
אפאטו נשוי לשחקנית לזלי מאן אשר אותה פגש על הסט של "איש הכבלים". לזוג שתי בנות, והם מתגוררים בלוס אנג'לס.

חבורת אפאטו

עם השנים בסרטיו של אפאטו משחקים לרוב אותם שחקנים שמכונים "חבורת אפאטו".] השחקנים הבולטים בחבורת אפאטו המשחקים לרוב בסרטים שאפאטו ביים/כתב/הפיק הם: אדם סנדלר, ביל היידר, ג'ונה היל, ג'יימס פרנקו, ג'ייסון סיגל, ג'ים קארי, ג'ק בלאק, ויל פרל, מייקל סרה, סטיב קארל, סת' רוגן, פול ראד.
שחקנים נוספים, איתם מרבה אפאטו לשתף פעולה: אדם סקוט, איימי פולר, אלי קמפר, ביזי פיליפס, בן סטילר, ג'ון סי. ריילי, ג'יין לינץ', ג'ייסון שוורצמן, ג'נה פישר, ג'ק מקברייר, ג'רי סטילר, גארי קול, דייוויד קרומהולץ, דני מקברייד, כריס או'דאוד, כריס פרנל, כריסטופר מינץ-פלאס, לזלי מאן, לינה דנהאם, סאם לוין, עזיז אנסרי, קווין הארט, קריסטן בל, קריסטן ויג, קתרין האן.